**Tilbud om kjøp av gnr 41, bnr 25 i Nome kommune**

Gjennom gjesteundersøkelsen gjort i Players 1st kommer Norsjø golfklubb veldig godt ut på de fleste områder (på pallen 3 siste år), men der vi scores dårligst er på garderobefasiliteter, toaletter og klubbhusareal/-uteområde. Vi får også gode skussmål ifbm med turneringer, men manglende garderober, dusj og toaletter er det som trekker ned, og som begrenser oss i å kunne ta på oss større arrangement og turneringer.

Styret i Norsjø golfklubb nedsatte i august 2021 en arbeidsgruppe med oppgave å se på arealbehov til nytt klubbhus. Bakgrunnen er at dagens klubbhus etter hvert er nedslitt, mangler grunnleggende fasiliteter og vanskelig lar seg oppgradere slik det fremstår. Som eksempel er dagens septikkordning mangelfull og en kostbar løsning, og det kommer innimellom pålegg både fra el-tilsyn og mattilsyn på mangler som skyldes installasjon/materiell utgått på dato.

 Arbeidsgruppa har hatt kontakt med arkitekt, og det er laget skisse for et nybygg på ca 450 kvm over to plan med lokaliteter til det som er ønsket/behov for et klubbhus tilpasset klubbens aktivitet. Et nybygg vil etter SSB,s byggkostnadsindeks for 2022 kunne påregnes å koste mellom **13 og 15** millioner kroner, og det må bla utvides leiekontrakt på byggegrunn med 40 års leietid for å kunne søke/tildeles spillemidler.

Mens dette arbeidet pågikk, tok grunneier våren 2022 kontakt med styreleder med forespørsel om Norsjø golfklubb kunne være interessert i å kjøpe eiendommen.

***Vedr tilbudet og vurderinger så langt: se presentasjon 24.08.2022 bilde 7 – 13 (vises på årsmøte)***

Styret oppnevnte et forhandlingsutvalg på tre personer etter at grunneier tok kontakt. Det er fra sommer/høst 2022 gjennomført flere møter med bla landbruksmyndighet, advokat og div forhandlingsmøter, og status nå er at det er foreligger et konkret pristilbud på **kr 7.000.000** for hele eiendommen med påstående bygninger og avtaler.

Parallelt med denne møtevirksomheten vedtok styret at det skulle tas kontakt med Sparebankstiftelsen Telemark – Holla og Lunde, med tanke på søknad om bidrag. Etter at vi hadde utarbeidet div kostnadsoverslag, forslag til finansiering og fremdriftsplan for kjøp og rehabilitering, gav det som resultat at styret i stiftelsen i november bevilget et bidrag på **kr 5.500.000** til kjøp av gnr 41 bnr 25 i Nome kommune til bruk som klubblokale, drifts- og næringslokaler.

Etter siste forhandlingsmøte med grunneiere har styreleder og leder av ressursutvalget jobbet sammen om to kostnadskalkyler med tilhørende finansieringsplaner, se vedlegg med **prosjekt 1- Kjøp** **av gnr 41, bnr 25 i Nome kommune og prosjekt 2 – Ombygging/ferdigstilling av låvebygning til klubbhus mm.** Her ligger også en oversikt over mulig søkbare spillemidler samt et forslag til fremdriftsplan. Parallelt har arbeidsgruppa jobbet med forslag til mulig rominndeling og utnytting av arealer i låven, se vedlegg. Disse er sendt arbeidsgruppa, og vil bli presentert på årsmøte.

Som det framgår av mulig finansieringsplan for ombygging ligger det store tenkte søknadssummer fra to stiftelser, og det er selvsagt ikke mulig på forhånd å si noe om mulighetene her, men etter å ha sett på tildelinger for de to siste årene, er vårt prosjekt absolutt innafor både når det gjelder formål og størrelse.

**I styremøte 25. januar ble det gjort følgende vedtak:**

1. **Styret i NGK aksepterer tilbud om kjøp av gnr 41 bnr 25 i Nome kommune for en kjøpesum av kr 7.000.000 + omkostninger.**
2. **NGK ber om opsjon på kjøpet på inntil ett år, for nærmere å kunne kvalitetssikre kostnadsoverslag og finansieringsplan på renovering av låven. Opsjonsavtalen avklares nærmere mellom selger og styret i NGK.**
3. **NGK kaller inn til ekstraordinært årsmøte med endelig avklaring om kjøpet innen medio oktober 2023.**
4. **Styret anbefaler medlemmene og årsmøtet som avholdes 01.03.2023 å vedta pkt 1-3**